Kongre bajarokê Hochtaunusî yê bajarê Frankfurtî yê Almanya de, salona Merkezê Kulturî yê Elewîyan de ameye viraştene. Sere de Almanya, Belçîka, Fransa, Swîsre û Awusturya ra nêzdîyê 100 delegeyî beşdarê konge bîyî.
Seba Heyetê Dîwanê Kongre, ziwannas û nuştox Lerzan Jandil, Hemserekê Komela Vera Qirkerdişî ya Dêrsimî Turan Tekîn ve Songul Çelîke ameyî weçînayene. Parlamenterê Partîya Şaran a Demokratîke (HDP) yê Dêrsimî Alîcan Onlu û Parlamenterê Partîya Çepgir a Almanî Gokay Akbulate beşdarê kongre bîyî û qiseykerdişêk kerd.
Temsîlkar, hunermend û nuştoxê ke beşdarê Kongreya Awankerdişî ya Dêrsimî bîyî nê yê: Bi nameyê Merkezê Cigêrayîşan ê Dêrsimî (DAM) Huseyîn Ayrilmaz, Komela Vera Qirkerdişî ya Dêrsimî, Federasyonê Komelan ê Qoçgirî yê Ewropa, Hemsereka Federasyonê Elewîyan ê Demokratîkî (FEDA) Bedrana Yildirime, Însîyatîfê Depî yê Ewropa, Wezîfedaranê Perwerdeyî yê Unîversîteya Bremenî ra Çetîn Gurer, huqûqnas Nîhat Kaygalak û Nîhat Çelîk, nuştox û sîyasetmedar Demîr Çelîk, hunermend Ferhat Tunç, Ozan Comert, Mîkaîl Arslan, Cemîl Koçgirî, Ozan Serdar, Ozan Emekçî, nuştox Erdogan Yalgin, Erdal Er.
